CIPATURO 19
Khalilirani mu Citemwa ca Ciuta
Kasi kutemwa Ciuta kukung’anamuraci?
Tingakhalilira wuli mu citemwa ca Ciuta?
Kasi Yehova wazamutumbika wuli awo ŵakukhalilira mu citemwa cake?
TIYELEZGERE kuti mukwenda mu msewu pa nyengo iyo kuli cimphepo cikuru. Mtambo wuli bii! Ŵaleza ŵakumwetura na kududumira comene, ndipo mwambura kukhaliska vura yikuru comene yikwamba kuwa. Mukwamba kucimbira, ndipo mukupenja malo ghakuti mubisamepo. Mwamwaŵi mukuwona nyumba mumphepete mwa msewu. Yikuwoneka yakukhora, yakomira makora mukati, ndiposo yakuwoneka makora. Mwanadi, mungakondwa na nyumba yiwemi iyi!
2 Mwakuyana waka, tikukhala mu nyengo iyo kuli cimphepo cikuru, nyengo ya masuzgo. Vyakucitika mu caru vikuhenipilahenipira. Kweni pali malo agho tingabisamamo kuti tileke kupwetekeka. Kasi malo agha ni vici? Pakuyowoya za munthu uyo wakutamira mwa Yehova, Baibolo likuti: “Tiwanene kwa Yehova, kuti, ‘ndimwe ciphokwero [malo ghakubisamamo] cane na linga lane; ndimwe Ciuta.’”—Salmo 91:2.
3 Mazgu agha ngakukondweska comene! Yehova, Mlengi na Muwusi wa caru cose, wangaŵa malo ghithu ghakubisamamo. Iyo wangativikilira pakuti ngwankhongono comene kuluska waliyose panji cilicose ico cingatipweteka. Kwali tipwetekeke, Yehova wangamazga uheni wose uwo wacitika. Tingapanga wuli Yehova kuŵa malo ghithu ghakubisamamo? Tikwenera kumugomezga. Kweniso, Mazgu ghake ghakuticiska kuti: ‘Khalilirani mu citemwa ca Ciuta.’ (Yuda 21) Nadi pano, tikwenera kukhalilira mu citemwa ca Ciuta, tikoleske ubwezi withu na Dada withu wakucanya. Para ndimo tingacitira, mbwenu tisimikizgenge mtima kuti iyo ni malo ghithu ghakubisamamo. Kasi tingakoleska wuli ubwezi uwu?
MANYANI UMO CIUTA WAKULONGOLERA CITEMWA NDIPO CITANIPO KANTHU
4 Kuti tikhalilire mu citemwa ca Ciuta, tikwenera kumanya umo Yehova walongolera citemwa kwa ise. Ghanaghanirani visambizgo vinyake vya mu Baibolo ivyo mwasambira mu buku lino. Yehova, Mlengi withu, wali kutipa caru ico nchikaya cithu ciwemi comene. Wali kuzuzga caru na cakurya na maji ghanandi, vyakumera, vinyama vyakupambanapambana, ndiposo wali kulenga malo ghakutowa comene. Kwizira mu Baibolo lake, Ciuta watimanyiska zina lake na mikhaliro yake. Ndiposo, Mazgu ghake ghakutiphalira kuti wakatuma Mwana wake wakutemweka pano pa caru kuti wazakasuzgike na kutifwira. (Yohane 3:16) Kasi phindu la cawanangwa ici ni vici? Cawanangwa ici cikutipa cilindizga ciwemi ca munthazi.
5 Cilindizga cithu ca munthazi cikuthembaso pa cinthu cinyake ico Ciuta waticitira. Yehova wali kwimika boma ilo liri kucanya. Boma ili ni Ufumu wakuwusika na Mesiya. Lizamumazga masuzgo ghose. Lizamuzgora caru capasi kuŵa paradiso. Nako nkhunozga! Tingazakakhala mu paradiso uyu mwa mtende ndiposo mwacimwemwe kwamuyirayira. (Salmo 37:29) Pa nyengo yasono, Ciuta watipa ulongozgi wa umo tingakhalira makora. Watipaso mwaŵi wakuti tiyowoyenge nayo nyengo yiliyose kwizira mu lurombo. Izi ni zicoko waka mwa nthowa zinandi izo Ciuta walongolera kuti wakutemwa ŵanthu, kusazgapo imwe.
6 Fumbo lakuzirwa ilo mukwenera kughanaghanirapo ni ili: Kasi nicitenge wuli pakuti Yehova wakunitemwa? Ŵanandi ŵangayowoya kuti, “Naneso nkhwenera kumutemwa Yehova.” Kasi namwe mukughanaghana nthena? Yesu wakayowoya kuti dango ilo ndikuru kuluska ghose ni ili: “Utemwenge Yehova Ciuta wako na mtima wako wose, na mzimu wako wose, na vinjeru vyako vyose.” (Mateyu 22:37) Nadi pano, muli na vifukwa vinandi vyakuti mumutemwere Yehova Ciuta. Kasi nchakukwana kujipulika waka kuti mukumutemwa Yehova na mtima winu wose, na mzimu winu wose, na vinjeru vinu vyose?
7 Nga ni umo Baibolo likulongosolera, kutemwa Ciuta kukusazgapo vinandi. Nangauli kujipulika kuti tikumutemwa Yehova nkhwakukhumbikwa, kweni kujipulika uku ni jando waka la kumutemwa Ciuta. Njere ya cipambi njakukhumbikwa kuti kunthazi yizakazgoke khuni lakupambika vipambi. Usange mukukhumba cipambi, kasi mungatemwa kuti munthu munyake wamupani waka njere yake? Napacoko pose! Mwakuyana waka, kujipulika kuti mukutemwa Yehova Ciuta ni jando waka nga ni umo njere yiliri. Baibolo likuti: ‘Kumutemwa Ciuta ncheneici, cakuti tisungilire malango ghake: ndipo malango ghake kuti ngazito cara.’ (1 Yohane 5:3) Para tikumutemwa nadi Ciuta, tikwenera kupambika vipambi viwemi. Vyakucita vithu vikwenera kulongora kuti tikumutemwa nadi Ciuta.—Mateyu 7:16-20.
8 Tikulongora kuti tikumutemwa Ciuta para tikusunga malango ghake, na kulondezga fundo za kakhaliro izo wakutisambizga. Nchakusuzga yayi kucita nthena. Malango gha Yehova ngazito panji ghanonono yayi, m’malo mwake, ghakutovwira kuŵa na umoyo uwemi, wacimwemwe ndiposo wakukhorweska. (Yesaya 48:17, 18) Para tikulondezga ivyo Yehova wakutiphalira, tikulongora Adada ŵithu ŵakucanya kuti tikuzirwiska vyose ivyo ŵakuticitira. Mwacitima, mbanthu ŵacoko waka awo ŵakucita nthena. Tikukhumba yayi kuti tiyane na ŵanthu ŵambura kuzirwiska vinthu. Ŵanthu ŵanthena aŵa ŵakaŵako pa nyengo iyo Yesu wakaŵa pano pasi. Pa nyengo yinyake, Yesu wakacizga ŵanthu ŵakurwara vyoni 10, kweni munthu yumoza pera ndiyo wakawelera kuzakamuwonga. (Luka 17:12-17) Tose tikwenera kucita nga ni umo wakacitira munthu uyo wakawonga, tileke kucita nga ni umo ŵakacitira ŵanthu 9 ŵara!
9 Kasi malango gha Yehova agho tikwenera kughalondezga ni ngani? Tasambira malango ghanandi mu buku lino, kweni sono tiyeni tikumbuskane ghacoko waka. Kulondezga malango gha Ciuta kutovwirenge kuti tikhalilire mu citemwa cake.
SENDELERANI KWA YEHOVA
10 Kusambira ivyo Yehova wakukhumba ni nthowa yakuzirwa yakuti tisendelere kwa iyo. Antheura, tikwenera kuleka yayi kusambira ivyo iyo wakukhumba. Tiyelezgere kuti mukuwotha moto pawaro nausiku ndipo nkhwakuzizima comene. Kasi mungawulekelera moto kuti ulote ndipo pamanyuma pake kuzimwirathu? Yayi. Mu malo mwake, musonkhenge nkhuni kuti moto ulutilire kubuka kuti upeleke cithukivu. Kuti muŵe makora pa usiku uwu, cikuthemba pa kupangiska moto kuti ulutilire kubuka! Nga ni umo nkhuni zikupangiskira moto kulutilira kubuka, mwakuyana waka, “kusanga mahara ghakumanyira Ciuta,” kupangiskenge kuti tilutilire kumutemwa comene Yehova.—Zintharika 2:1-5.
11 Yesu wakakhumbanga kuti ŵalondezgi ŵake ŵalutilire kutemwa comene Yehova na Mazgu ghake. Wakati wawuskika ku ŵakufwa, Yesu wakasambizga ŵasambiri ŵake ŵaŵiri ghanyake mwa maucimi agho ghali mu Malemba gha Cihebere [Cipangano Cakale], agho ghakafiskika pa iyo. Kasi cikacitika nchivici? Pamanyuma pake ŵasambiri ŵakati: “Asi mitima yithu yaphyanga, apo wayowoyanga nase mu nthowa, na apo watanduliranga Malembo?”—Luka 24:32.
12 Apo pakwamba mukasambira ivyo Baibolo likusambizga, kasi mukakondwa comene yayi, kwamba kuŵa na mwamphu, ndiposo kumutemwa comene Ciuta? Mwambura kukayika, ndimo mukacitira. Ŵanandi ndimo ŵacitiraso nthena. Mulimo ukuru uwo muli nawo sono ngwakuti citemwa cinu cileke kuwelera nyuma, kweni cilutilire. Tingayezganga yayi kulondezga vyakucitika viheni vya mu caru. Yesu wakayowoyerathu kuti: “Kutemwa kwa ŵanandi kuti kuzizimenge.” (Mateyu 24:12) Nchivici cingamovwirani kuti kutemwa kwinu Yehova na Baibolo kuleke kuzizima?
13 Mukwenelera kulutilira kusambira ivyo Yehova Ciuta na Yesu Khristu ŵakukhumba. (Yohane 17:3) Ghanaghaniranipo comene pa ivyo mukuŵazga mu Mazgu gha Ciuta, jifumbani kuti: ‘Kasi ivyo naŵazga apa vikunisambizgaci za Yehova Ciuta? Kasi vikunovwira wuli kuti nilutilire kumutemwa Ciuta na mtima wane wose ndiposo vinjeru vyane vyose?’ (1 Timote 4:15) Kughanaghanirapo kwa ntheura uku kumupangiskaninge kuti mulutilire kumutemwa comene Yehova.
14 Nthowa yinyake iyo mungalongolera kuti mukumutemwa comene Yehova ni kulomba nyengo zose. (1 Ŵatesalonika 5:17) Mu Cipaturo 17 ca buku lino, tikasambira kuti lurombo ni cawanangwa capacanya cakufuma kwa Ciuta. Nga ni umo ubwezi wa ŵanthu ukukonda kwekha para pakuŵa kudumbiskana kuwemi, antheura pera, ubwezi withu na Yehova ukukondaso para tikulomba kwa iyo nyengo zose. Tileke kulomba mwacizgoŵi waka, nesi kuwelezga waka lurombo nyengo zose. Lurombo lwa ntheura likuŵavya ng’anamuro. Tiyowoyenge na Yehova nga ni umo mwana wangayowoyera na adada ŵake ŵakutemweka. Tikwenera kuyowoya mwanchindi, kweni mwakufwatuka, mwaunenesko, ndiposo mwakufumira pasi pa mtima. (Salmo 62:8) Nadi pano, kusambira Baibolo ndiposo lurombo lwakufumira pasi pa mtima, ni vyakuzirwa pakusopa Ciuta. Vikutovwira kuti tikhalilire mu citemwa ca Ciuta.
KONDWANI PAKUSOPA CIUTA
15 Kuŵazga Baibolo na lurombo ni nthowa zinyake za kasopero izo tingacita para tili patekha. Kweni sono tiyeni tidumbiskane nthowa yinyake ya kasopero iyo ŵanthu ŵanandi ŵangawona. Nthowa iyi ni kupharazga ku ŵanthu vigomezgo vithu. Kasi muli kuŵaphalirapo kale ŵanyinu ivyo mukusambira mu Baibolo? Para muli kuŵaphalirapo, mukaŵa na mwaŵi ukuru comene. (Luka 1:74) Para tikuphalira ŵanji unenesko wakuyowoya za Yehova Ciuta, ndikuti tikucita mulimo wakuzirwa comene uwo wuli kupika kwa Ŵakhristu wose ŵaunenesko. Mulimo uwu ni kupharazga makani ghawemi gha Ufumu wa Ciuta.—Mateyu 24:14; 28:19, 20.
16 Mpositole Paulosi wakawuwona uteŵeti wake kuŵa cinthu cakuzirwa comene, ndipo wakawucema usambazi panji cinthu ca mtengo wapacanya. (2 Ŵakorinte 4:7) Mulimo uwemi comene uwo mungacita ni kuphalira ŵanthu za Yehova Ciuta na vilato vyake. Tikuteŵetera Mweneko uyo ni muwemi comene kuluska munthu waliyose, ndipo tikusanga vitumbiko vinandi cifukwa ca uteŵeti uwu. Para mukucita uteŵeti uwu, mukovwira ŵanthu ŵa mtima uwemi kuti ŵasendelere kwa Adada ŵithu ŵakucanya. Tikuŵawovwiraso kuti ŵayambe kwenda mu nthowa yakuluta ku umoyo wamuyirayira! Kasi yilipo nchito yiwemi kuluska iyi? Mwakusazgirapo, kupharazga za Yehova na Mazgu ghake kukupangiska cipulikano cinu kukura, ndiposo kukupangiska kuti mumutemwe comene Ciuta. Yehova wakuzirwiska ivyo mukucita. (Ŵahebere 6:10) Kulutilira kucita mulimo uwu mwamwamphu kumovwiraninge kuti mukhalilire mu citemwa ca Ciuta.—1 Ŵakorinte 15:58.
17 Nchakuzirwa kukumbuka kuti nchito ya kupharazga Ufumu yikwenera kucitika mwaluŵiro. Baibolo likuti: “Pharazga mazgu; uŵe mcanya.” (2 Timote 4:2) Nchifukwa wuli nchito iyi yikwenera kucitika mwaluŵiro lero? Mazgu gha Ciuta ghakutiphalira kuti: “Zuŵa likuru la Yehova liri pafupi, laneng’enera likungofira kwiza.” (Zefaniya 1:14) Nadi pano, zuŵa laneng’enera ilo Yehova wazamufumiskapo viheni vyose ivyo vikucitika mu nyengo yithu. Ŵanthu ŵakwenera kucenjezgeka! Ŵakwenera kumanya kuti iyi ni nyengo yakuti ŵanthu ŵasankhe Yehova kuti waŵe Muwusi wawo. Umaliro ‘uziwulikenge [ucedwenge] cara.’—Habakuk 2:3.
18 Yehova wakukhumba kuti timusopenge pamoza na ŵanyithu awo Mbakhristu ŵaunenesko. Ndico cifukwa cake Mazgu ghake ghakuti: “Tighanaghanirane na kukhuŵilizgirana ku kutemwa na ku milimo yiwemi; kuleka kongana cara, nga ndi umo kaliri kaluso ka ŵanji, kweni kuciskana; ndipo comenecomene apo mukuwona zuŵa likuneng’enera.” (Ŵahebere 10:24, 25) Para tawungana na Ŵakhristu ŵanyithu pa maungano, tikuŵa na mwaŵi wa kulumba na kusopa Ciuta withu wakutemweka. Kweniso, tikukhozgana.
19 Para tikuŵira lumoza na ŵanyithu awo mbasopi ŵa Yehova, tikukhozgana kuti titemwanenge, ndipo mu mpingo mukuŵa ubwezi. Nchakuzirwa kuti tilaŵiskenge mikhaliro yiwemi mu ŵanyithu, nga ni umo Yehova wakucitira, pakuti wakulaŵiska viwemi mwa ise. Lekani kughanaghana kuti Ŵakhristu ŵanyinu ŵangapuvya yayi pakucita vinthu. Kumbukirani kuti waliyose wakukura mwauzimu mwakupambanapambana. Kweniso, waliyose wakubuda. (Ŵakolose 3:13) Pangani ubwezi na awo ŵakumutemwa comene Yehova. Para mwacita nthena, mukulenge mwauzimu. Nadi pano, kusopa Yehova pamoza na ŵabali ndiposo ŵadumbu ŵauzimu kumovwiraninge kuti mukhalilire mu citemwa ca Ciuta. Kasi Yehova wakutumbika wuli awo ŵakumusopa mwakugomezgeka ndiposo awo ŵakukhalilira mu citemwa cake?
LIMBIKIRANI KUTI MUZAKASANGE ‘UMOYO WENECO’
20 Yehova wakutumbika ŵasopi ŵake ŵakugomezgeka mwakuŵapa umoyo. Kasi ni umoyo wa mtundu wuli? Kasi muli ŵamoyo? Taŵanandi tingazgora fumbo ili kuti enya. Tingazgora nthena cifukwa tikuthuta ndiposo tikumwa na kurya. Tili ŵamoyo nadi. Ndipo pa nyengo iyo takondwa comene tingayowoya kuti, “Uwu ndiwo umoyo nadi!” Nangauli tingayowoya nthena, kweni Baibolo likutiphalira kuti umoyo withu wasono mbumoyo weneco yayi.
21 Mazgu gha Ciuta ghakuticiska kuti ‘tikoleske umoyo uwo mbumoyo weneco.’ (1 Timote 6:19) Mazgu agha ghakulongora kuti ‘umoyo weneco’ ndiwo tikulindizga kuti tizakapokere kunthazi. Nadi pano, para tazakaŵa ŵarunji, ndipo tizamuŵa nadi ŵamoyo, cifukwa pa nyengo iyo, tizamukhalanga mwakuyana na umo Ciuta wakakhumbiranga pakwambilira. Tizamusangwa na ‘Umoyo weneco’ sonosono apa mu paradiso. Pa nyengo iyo, umoyo uzamuŵa wamuyirayira, ndiposo uwemi comene, cifukwa kuzamuŵa mtende na cimwemwe. (1 Timote 6:12) Ici nchilindizga ciwemi comene, asi nthena?
22 Kasi tingawusanga wuli ‘umoyo weneco’? Mu cipaturo cenecici, Paulosi wakaciska Ŵakhristu kuti “ŵacite uwemi” ndiposo kuti “ŵaŵenge ŵasambazi mu milimo yiwemi.” (1 Timote 6:18) Antheura, vinandi vikuthemba pa umo tikucitira na unenesko uwo tikusambira mu Baibolo. Kweni kasi Paulosi wakang’anamuranga kuti tizamusanga ‘umoyo weneco’ cifukwa ca kucita milimo yiwemi? Yayi, kuti tizakapokere umoyo wantheura uwu, vikuthemba pa kupokera “ucizi” kufuma kwa Ciuta. (Ŵaroma 5:15) Ndipouli, Yehova ngwakunweka kutumbika awo ŵakumuteŵetera mwakugomezgeka. Wakukhumba kuti muzakasange ‘umoyo weneco.’ Kuti munthu wazakasangwe na umoyo wakukondweska ndiposo wamtende panthazi apa, wakwenelera kukhalilira mu citemwa ca Ciuta.
23 Waliyose wakwenera kujifumba kuti, ‘Kasi nkhusopa Ciuta mwakuyana na umo wali kuyowoyera mu Baibolo?’ Usange tikujifumba nthena nyengo zose, ndipo zgoro ndakuti enya, mbwenu kasopero kithu nkhawemi. Tingasimikizga kuti Yehova ni malo ghithu ghakubisamamo. Iyo wasungilirenge ŵanthu ŵake ŵakugomezgeka mu mazuŵa gha kuumaliro agha, agho ghazara na masuzgo. Sonosono apa Yehova wazamutipa caru ciphya ciwemi comene. Tizamukondwa comene pa nyengo iyo! Para sono tasankha makora, tizamukondwa comene kunthazi. Para mwasankha makora sono, muzamusangwa na ‘umoyo weneco,’ umoyo uwu uzamuyana na umo Yehova Ciuta wakakhumbiranga pakwamba kuti ndimo uŵire, enya, kwamuyirayira wose swii!
IVYO BAIBOLO LIKUSAMBIZGA
- Tikulongora kuti tikumutemwa nadi Ciuta para tikusunga malango ghake na kulondezga fundo za kakhaliro izo wakutisambizga.—1 Yohane 5:3.
- Kusambira Mazgu gha Ciuta, kulomba kwa Yehova kufumira pasi pamtima, kusambizga ŵanthu za iyo, ndiposo kumusopa pa maungano Ghacikhristu kutovwirenge kuti tikhalilire mu citemwa ca Ciuta.—Mateyu 24:14; 28:19, 20; Yohane 17:3; 1 Ŵatesalonika 5:17; Ŵahebere 10:24, 25.
- Awo ŵakhalilirenge mu citemwa ca Ciuta ŵali na cilindizga ca kuzakasangwa na ‘umoyo weneco.’—1 Timote 6:12, 19; Yuda 21.
Mafumbo
1, 2. Ni nkhu uko lero tingasanga malo ghakubisamamo?
3. Kasi tingapanga wuli Yehova kuŵa malo ghithu ghakubisamamo?
4, 5. Kasi ni nthowa wuli zinyake izo Yehova walongolera kuti wakutitemwa?
6. Kasi mucitengeci pakuti Yehova wakumutemwani?
7. Kasi nchakukwana kujipulika waka kuti mukumutemwa Ciuta? Longosorani.
8, 9. Kasi tingalongora wuli kuti tikumutemwa Ciuta na kuwonga ivyo wakuticitira?
10. Longosorani cifukwa ico tikwenera kulutilira kusambira ivyo Yehova Ciuta wakukhumba.
11. Kasi nchivici cikacitika apo Yesu wakasambizga ŵasambiri ŵake?
12, 13. (a) Nchivici cacitikira ŵanthu ŵanandi lero pakuyowoya za kutemwa kwawo Ciuta na Baibolo? (b) Nchivici cingatovwira kuti citemwa cithu cileke kuzizima?
14. Kasi lurombo lungatovwira wuli kuti tilutilire kumutemwa comene Yehova?
15, 16. Nchifukwa wuli tingawona nchito ya kupharazga Ufumu kuŵa cinthu cakuzirwa ndiposo usambazi?
17. Nchifukwa wuli nchito ya kupharazga yikwenera kucitika mwaluŵiro lero?
18. Nchifukwa wuli tikwenera kusopa Yehova pamoza na ŵanyithu awo Mbakhristu ŵaunenesko?
19. Kasi tingacita wuli kuti titemwanenge mu mpingo?
20, 21. Kasi ‘umoyo weneco’ ni vici, cifukwa wuli nchilindizga ciwemi comene?
22. Kasi mungazakawusanga wuli ‘umoyo weneco’?
23. Cifukwa wuli nchakuzirwa kukhalilira mu citemwa ca Ciuta?
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn